OBRAZLOŽENJE

1.KONTEKST PRIJEDLOGA

Ovim se Prijedlogom predviđa da se on počinje primjenjivati od 1. siječnja 2021. te je on upućen Uniji od 27 država članica u skladu s obavijesti Ujedinjene Kraljevine o njezinoj namjeri da se povuče iz Europske unije i Euratoma na temelju članka 50. Ugovora o Europskoj uniji koju je Europsko vijeće primilo 29. ožujka 2017.

Očekuje se da će fuzija imati važnu ulogu u budućem energetskom okruženju u Europi kao gotovo neiscrpan izvor energije koji ne bi nepovoljno utjecao na klimu. Ovim se Prijedlogom odluke Vijeća nastoje osigurati sredstva za nastavak europskog sudjelovanja u projektu ITER, projekta u okviru kojeg se želi doći do ključnih znanstvenih otkrića u razvoju fuzije. To je posebno važno s obzirom na Pariški sporazum o klimatskim promjenama iz 2015. i obvezu EU-a da bude predvodnik u dekarbonizaciji gospodarstva i suzbijanju klimatskih promjena na troškovno učinkovit način.

Europsko sudjelovanje u ITER-u temelji se na Sporazumu o ITER-u koji je u studenomu 2006. potpisalo sedam svjetskih partnera – Euratom, Sjedinjene Američke Države, Rusija, Japan, Kina, Južna Koreja i Indija. ITER je jedinstven projekt, prvi takve vrste, nastao u okviru međunarodne znanstvene suradnje koji omogućuje sinergije i ulaganja financijskih sredstava neizvediva za samo jednu državu.

Kao stranku koja je prema Sporazumu o ITER-u domaćin projekta, Europu on snažnije pravno obvezuje pa je u skladu s tim preuzela vodeću ulogu u projektu – snosi 45 % troškova gradnje (pojedinačni udjeli drugih stranaka ITER-a su oko 9 %) – kako bi se osigurao pravovremeni dovršetak gradnje. Ovim Prijedlogom odluke Vijeća mijenja se Odluka Vijeća (2007/198/Euratom) od 27. ožujka 2007. o osnivanju Europskog zajedničkog poduzeća za ITER i razvoj energije fuzije i davanju povlastica tom poduzeću kako bi se osigurala osnova za financiranje djelatnosti tog zajedničkog poduzeća (dalje u tekstu: „Fuzija za energiju“) za razdoblje od 2021. do 2027. na temelju Ugovora o Euratomu.

Odluka Vijeća iz 2007. već je izmijenjena Odlukom Vijeća 2013/791/Euratom od 13. prosinca 2013. kako bi se omogućilo financiranje aktivnosti Fuzije za energiju. Ovaj Prijedlog, koji slijedi istu logiku, temelji se na članku 47. Ugovora o Euratomu te se odnosi na sudjelovanje Euratoma u financiranju zajedničkog poduzeća tijekom višegodišnjeg financijskog okvira 2021.–2027.

Predloženom se izmjenom omogućuje osiguravanje financiranja projekta u sljedećem višegodišnjem financijskom okviru, a pritom se ne onemogućuju dobrovoljni doprinosi članova zajedničkog poduzeća koji nisu Euratom predviđeni člankom 12. stavkom 1. točkom (c) Statuta tog poduzeća.

Vijeće ITER-a prihvatilo je 2016. ažurirani raspored i procjene povezanih troškova za dovršetak gradnje ITER-a. U novom se rasporedu ostvarenje prve plazme planira u prosincu 2025., što je najraniji tehnički izvediv rok izgradnje ITER-a, a potpuna se funkcionalnost, s gorivom deuterij-tricij (tzv. faza deuterij-tricij), predviđa za 2035. Taj je raspored, zajedno s povezanim revidiranim troškovima, temelj nove osnove projekta ITER; ne uključuje nepredviđene izdatke te se stoga temelji na pretpostavci da se svi veliki rizici mogu ublažiti.

U Komunikaciji Europskom parlamentu i Vijeću EU-a „Doprinos EU-a reformiranom projektu ITER” od 14. lipnja 2017. i pratećem Radnom dokumentu službi Komisija je iznijela procjene troškova za fazu izgradnje (samo za Europu). Za razdoblje 2021.–2027. iznos iz proračuna EU-a, uključujući administrativne rashode Komisije povezane sa zadaćama poduzeća Fuzija za energiju svim drugim relevantnim aktivnostima, bio je procijenjen na oko 6,1 milijarda EUR (u tekućoj vrijednosti).

Vijeće EU-a donijelo je 12. travnja 2018. zaključke na temelju Komunikacije Komisije i potvrdilo kontinuiranu predanost Euratoma uspješnom završetku projekta ITER. Vijeće je izjavilo da će nastojati osigurati resurse za aktivnosti Fuzije za energiju unutar višegodišnjeg financijskog okvira za razdoblje 2021.–2027. Na temelju toga Vijeće je ovlastilo Komisiju da odobri novi temeljni plan projekta ITER (opseg, rokove i troškove) u ime Euratoma na sastanku Vijeća ITER-a na ministarskoj razini.

Prijenos sredstava bit će usklađen s razdobljem koje obuhvaća višegodišnji financijski okvir i trajat će sedam godina. U skladu sa Sporazumom o ITER-u početno je trajanje projekta ITER 35 godina (odnosno do 2042.), pa će za nastavak financiranja Euratomova doprinosa projektu biti potrebne naknadne odluke Vijeća.

Uspješna izgradnja i rad ITER-a nužni su dijelovi europskog plana fuzije – sveobuhvatnog, ciljevima definiranog puta prema fuzijskoj električnoj energiji koji su prihvatili svi europski dionici u području istraživanja fuzije. Ovom će se Odlukom prikladno olakšati sinergije i komplementarnosti s aktivnostima istraživanja fuzije koje se financiraju u okviru programa Euratoma za istraživanje i izobrazbu 2021.–2025. Omogućit će i završetak aktivnosti koje se provode u okviru Sporazuma o širem pristupu između Euratoma i Japana kojim se dopunjuje međunarodna suradnja u okviru Sporazuma o ITER-u.

Prijedlog je pripremljen tako da se postignu bliska međudjelovanja s drugim programima, ponajprije s prijedlozima za nove okvirne programe (EU FP9 i Euratom FP9). Razlog za to prilično je jasan, ITER je pionirski inovativni projekt u području energetike za koji je potrebna bliska potpora u obliku istraživanja i inovacija, provedenih osobito u okviru Euratomovih istraživačkih programa, ali i istraživačkih programa EU-a. U tom su pogledu tekstovi obaju programa (EU FP9 i Euratom FP9) u okviru sljedećeg višegodišnjeg financijskog okvira dorađeni kako bi potrebna međudjelovanja povezana s ITER-om bila jasno navedena.

2.REZULTATI SAVJETOVANJA SA ZAINTERESIRANIM STRANAMA I PROCJENA UČINAKA

Ovim se Prijedlogom u potpunosti uzimaju u obzir odgovori dobiveni u otvorenom javnom savjetovanju o višegodišnjem financijskom okviru od 10. siječnja do 8. ožujka 2018., a organizaciju je koordiniralo Glavno tajništvo Europske komisije. Usto, uzimaju se u obzir savjetovanja s dionicima provedena tijekom pripremnih aktivnosti koje su obuhvaćale ex ante evaluaciju te događanja i ankete u kojima su sudjelovali dionici. Tijekom otvorenih javnih savjetovanja nisu se otvorila posebna pitanja o nastavku financiranja ITER-a, no u ciljanim je savjetovanjima s dionicima potvrđeno da ulaganje EU-a u gradnju ITER-a donosi važne koristi europskoj industriji i istraživačkoj zajednici. To je ponovljeno i na skupu industrije u prosincu 2017. na kojem je pokazano da fuzija već nudi konkretne prilike industriji te da povoljno utječe na radna mjesta, gospodarski rast i inovacije, pri čemu povoljan učinak nije ograničen samo na područja fuzije i energetike. U neovisnim su studijama, naručenima za pripremu ex ante evaluacije, dani brojčani podaci o novostvorenim radnim mjestima i neto dodanoj vrijednosti zbog europskog sudjelovanja u projektu ITER.

Naposljetku, ovim će se Prijedlogom, uzimajući u obzir zaključke Vijeća iz travnja 2018., postići kontinuitet projekta, osobito u odnosu na međunarodne partnere, i osigurati financiranje ITER-a tijekom cjelokupnog trajanja sljedećeg višegodišnjeg financijskog okvira.

Utvrđen je ograničen broj prijedloga za koje bi se, zbog njihova kontinuiteta u smislu sadržaja, strukture i/ili veličine proračuna, trebala provesti ex ante procjena u obliku radnog dokumenta službi umjesto procjene učinka. Za ITER je, uz druge programe poput Fiscalisa, programa humanitarne pomoći, zajedničke vanjske i sigurnosne politike, utvrđeno da nije potrebna procjena učinka, nego ex ante evaluacija u obliku radnog dokumenta službi u skladu sa zahtjevima Financijske uredbe EU-a.